wickkiey/tamil-wikipedia-chunked huggingface dataset:
# குவாந்தான் மாவட்டம்

## மக்கள்தொகையியல்

பின் விவரங்கள் மலேசிய புள்ளியியல் துறை 2010-ஆம் ஆண்டு மக்கள் தொகை கணக்கெடுப்பின் அடிப்படையில் அமைந்துள்ளது.  
| பெக்கான் இனக்குழுக்கள் 2010-ஆம் ஆண்டு மக்கள் தொகை கணக்கெடுப்பு |  |  |
| --- | --- | --- |
| பூமிபுத்ரா | 60,696 | 67.2% |
| சீனர் | 24,511 | 27.1% |
| இந்தியர் | 4,739 | 5.2% |
| மற்றவர் | 358 | 0.4% |
# குவாந்தான் மாவட்டம்

## மக்கள்தொகையியல்

### தட்பவெப்ப நிலை

குவாந்தான் மாவட்டத்தின் தட்ப வெப்ப நிலை வெப்ப மண்டல மழைக்காடு ஆகும். தட்ப வெப்ப நிலையில் அதிகமான மாற்றங்கள் இல்லை.
# ஜெ. லோகாம்பாள்

**ஜெ. லோகாம்பாள்** (*J Logambal*) என்பவர் இந்திய அரசியல்வாதியும், தமிழ்நாடு சட்டமன்ற முன்னாள் உறுப்பினரும் ஆவார். இவர் திருச்சிராப்பள்ளி மாவட்டம், லால்குடி அருகே உள்ள குமுளூர் கிராமத்தைச் சேர்ந்தவர். இந்திய தேசிய காங்கிரசு கட்சியைச் சார்ந்த இவர், கடந்த 1991 சட்டப்பேரவைத் தேர்தலில், திருச்சிராப்பள்ளி மாவட்டம் இலால்குடி தொகுதியிலிருந்து போட்டியிட்டு திமுக வேட்பாளரான கே. என். நேருவைத் தோல்வியடையச் செய்து வெற்றி பெற்றார். இதனைத் தொடர்ந்து 1996ஆம் ஆண்டு நடைபெற்ற சட்டப்பேரவைப் பொதுத் தேர்தலில் கே. என். நேருவிடம் வெற்றி வாய்ப்பை இழந்தார். ஜெ. லோகாம்பாள் உடல்நலக் குறைவினால் 2021 அக்டோபர் 28 அன்று இறந்தார். இவருக்கு ஒரு மகனும் இரண்டு மகள்களும் உள்ளனர்.
# கே. ஆர். மல்கானி

**கேவல்ராம் ரத்தன்லால் மல்கானி** (**Kewalram Ratanmal Malkani**) (19 நவம்பர் 1921 – 27 அக்டோபர் 2003) பத்திரிக்கையாளர் மற்றும் பாரதிய சனதா கட்சியின் அரசியல்வாதியும் ஆவார். இவர் 1991 முதல் 1994 முடிய பாரதிய சனதா கட்சியின் அகில இந்திய துணைத் தலைவராகவும், 1994 முதல் 2000 முடிய மாநிலங்களவை உறுப்பினராகவும் இருந்தவர். பின்னர் இறக்கும் வரை புதுச்சேரி துணைநிலை ஆளுநராக 31 சூலை 2002 முதல் 27 அக்டோபர் 2003 முடிய பணியாற்றியவர்.  
இவர் ராஷ்டிரிய சுயம் சங்கத்தின் வெளியீடான பஞ்சஜன்யா மற்றும் ஆர்கனைசர் இதழ்களின் தலைமை ஆசிரியராக ஒரே நேரத்தில் பணியாற்றியவர்.
# கே. ஆர். மல்கானி

## வாழ்க்கை

பிரித்தானிய இந்தியாவின் ஆட்சியின் போது, இவர் தற்கால பாகிஸ்தான் நாட்டின் ஐதராபாத் நகரத்தில் 19 நவம்பர் 1921 அன்று பிறந்தார். இவர் ஐதராபாத் டி. ஜி. தேசியக் கல்லூரி மற்றும் பெர்க்குசன் கல்லூரி, புணேவில் பொருளாதாரம் மற்றும் சமுகவியல் படிப்பை படித்தவர்.  
25 சூன் 1975 அன்று நள்ளிரவில் இந்தியாவில் நெருக்கடி நிலை அறிவித்த இரண்டு மணி நேரத்திற்குள் கைதான முதல் மனிதர் கே. ஆர். மல்கானி ஆவார். 1980-இல் பாரதிய ஜனதா கட்சி நிறுவனத் தலைவர்களில் ஒருவர் கே. ஆர். மல்கானியும் ஒருவர் ஆவார்.  
இவர் 1991 முதல் 1994 முடிய பாரதிய ஜனதா கட்சியின் அகில இந்திய துணைத் தலைவராகவும், 1994 முதல் 2000 முடிய மாநிலங்களவை உறுப்பினராகவும் இருந்தவர். பின்னர் இறக்கும் வரை புதுச்சேரி துணைநிலை ஆளுநராக 31 சூலை 2002 முதல் 27 அக்டோபர் 2003 முடிய பணியாற்றியவர்.
# பி. கோவிந்தன் நாயர்

**பி. கோவிந்தன் நாயர்** (*P. Govindan Nair*) என்பவர் தமிழ்நாட்டின் முன்னாள் ஆளுநர் ஆவார். இவர் கேரள மாநிலத்தினைச் சார்ந்தவர். நீதியரசரான இவர் தமிழக ஆளுநராக 9 ஏப்ரல் 1977 முதல் 27 ஏப்ரல் 1977 வரை சிறுது காலம் இப்பொறுப்பினை வகித்தார்.
# நோட்டியம் (பண்டைய நகரம்)

**நோஷன்** அல்லது **நோட்டியம்** ( *Notion* or *Notium* ) என்பது அனத்தோலியாவின் மேற்கு கடற்கரையில் உள்ள ஒரு கிரேக்க நகர அரசாகும். இது நவீன துருக்கியில் உள்ள இசுமீருக்கு தெற்கே சுமார் 50 கிலோமீட்டர்கள் (31 மைல்) தொலைவில், குசாதாசி வளைகுடாவில் உள்ளது. கடல் தெரியும் ஒரு மலை மீது நோட்டியம் அமைந்துள்ளது; இது அருகிலுள்ள கொலோஃபோன் மற்றும் கிளாரோசுக்கு ஒரு துறைமுகமாக செயல்பட்டது. மேலும் யாத்ரீகர்கள் கிளாரோசில் உள்ள அப்பல்லோவின் ஆரக்கிள் செல்லும் வழியில் அடிக்கடி இப்பகுதியைக் கடந்து சென்றனர். இந்த பண்டைய நகரத்தின் மதில் சுவர்கள், நெக்ரோபோலிஸ், கோயில், அகோரா, நடக அரங்கம் ஆகியவற்றின் எச்சங்கள் இன்னும் உள்ளன. நகரத்தின் இடிபாடுகள் இப்போது துருக்கியின் இஸ்மிர் மாகாணத்தின் மெண்டெரஸ் மாவட்டத்தில் உள்ள நவீன நகரமான அகமெட்பேலியின் கிழக்கே காணப்படுகின்றன.  
நோஷனைக் குறித்த துவக்கக் குறிப்பு எரோடோடசினால் குறிப்பிடபட்டுள்ளது.  
கிமு ஆறாம் நூற்றாண்டின் நடுப்பகுதியில் பாரசீகமானது கொலோஃபோன் மற்றும் நோஷனை வென்றது. ஆனால் அவை கிரேக்க பாரசீகப் போர்களினால் விடுவிக்கப்பட்டன. பின்னர் இவை தனித்தனியாக டெலியன் கூட்டணியில் இணைந்தன (கொலோஃபோன் ஒரு வருடத்திற்கு மூன்று தாலந்துகளை திரையாக செலுத்தியது, சிறிய நகரான நோஷன் ஒரு தாலத்தில் மூன்றில் ஒரு பங்கு மட்டுமே செலுத்தியது).  
பெலோபொன்னேசியன் போரின் ஒரு கட்டத்தில் ஏதெனியன் தளபதி பேச்ஸ் இங்கு ஏதெனியன் சார்பு பிரிவினரை அதிகாரத்திற்கு கொண்டுவந்தார். "பின்னர் இங்கு ஏதென்சிலிருந்து மக்கள் குடியேற்றப்பட்டனர். மேலும் இந்த இடம் ஏதெனியன் சட்டங்களின்படி குடியேற்றமாக ஆக்கப்பட்டது" (துசிடிடிஸ் III:34). அதன்பிறகு இது ஏதெனியன் தளமாக செயல்பட்டது. கிமு 406 இல் இது நோட்டியம் சமரில் எசுபார்த்தன் வெற்றியின் தளமாகுமாக இருந்தது. கிமு நான்காம் நூற்றாண்டின் பிற்பகுதியில் இது கொலோபோன் உடன் ஒரு *சிம்போலிடியாவில்* (ஃபெடரல் லீக்) இணைந்தது. மேலும் "ரோமன் காலத்தில் நோஷன் இதன் என்ற பெயர் முற்றிலும் பயன்பாட்டில் இருந்து கைவிடப்பட்டது."
# பச்சை முதுகு மீன்கொத்தி

**பச்சை முதுகு மீன்கொத்தி** (*Green-backed kingfisher*)(*மொனாச்சசுமொனாச்சசு*) என்பது இந்தோனேசியாவைச் சேர்ந்த அல்செடினிடே குடும்பத்தில் உள்ள ஒரு அகணிய உயிரி ஆகும். இது வடக்கு மற்றும் மத்திய சுலாவெசி மற்றும் மனடோடுவா மற்றும் லெம்பே தீவுகளில் மட்டுமே காணக்கூடியது.லோர் லிண்டு, போகனி நானி வார்டபோன் மற்றும் டாங்கோகோ படுவாங்கஸ் போன்ற பாதுகாக்கப்பட்ட பகுதிகளில் இதைக் காணலாம்.  
இதன் இயற்கை வாழ்விடம் கடல் மட்டத்திலிருந்து 900 மீட்டர் உயரம் வரை காணப்படும் அடர்ந்த வெப்பமண்டல ஈரமான தாழ் நில காடுகள் ஆகும். காடுகளை அழிப்பதன் மூலம் ஏற்படும் வாழ்விட இழப்பால் இது அச்சுறுத்தப்படுகிறது.  
கருந்தலை மீன்கொத்தி முன்பு இந்த சிற்றினத்தின் ஒரு துணையினமாகக் கருதப்பட்டது. ஆனால் 2014-ல் சிற்றின நிலைக்கு உயர்த்தப்பட்டது.
# ரவுப் மாவட்டம்

**ரவுப் மாவட்டம்** (ஆங்கிலம்: *Raub District*; மலாய்: *Daerah Raub*; சீனம்: 劳勿县; ஜாவி: ﺭءﺍﻭﺏ); என்பது மலேசியா, பகாங் மாநிலத்தில் உள்ள ஒரு மாவட்டம். இதன் தலைப் பட்டணம் ரவுப். பகாங் மாநிலத்தின் மேற்குப் பகுதியில் அமைந்துள்ளது.  
ரவுப் நகரம் கோலாலம்பூரில் இருந்து 110 கி.மீ., குவாந்தான் நகரில் இருந்து 265 கி.மீ. தொலைவில் அமைந்து உள்ளது.  
ரவுப் மாவட்டத்தின் கிழக்கில் சிலாங்கூர் மாநிலத்தின் உலு சிலாங்கூர் மாவட்டம் உள்ளது. இந்த மாவட்டத்தைச் சுற்றிலும், பகாங் மாநிலத்தின் லிப்பிஸ் மாவட்டம், ஜெராண்டுட் மாவட்டம், தெமர்லோ மாவட்டம், பெந்தோங் மாவட்டம் ஆகிய மாவட்டங்கள் எல்லைகளாக உள்ளன.  
இந்த மாவட்டத்தில் உள்ள முக்கிய இடங்கள் பிரேசர் மலை மற்றும் பத்து தாலாம் *(Batu Talam).* தித்திவாங்சா மலைத்தொடர், மற்றும் பெனோம் மலைத்தொடர் ஆகியவற்றுக்கு இடையே இந்த மாவட்டம் அமைந்துள்ளது.
# ரவுப் மாவட்டம்

## துணை மாவட்டங்கள்

ரவுப் மாவட்டத்தில் ஏழு துணை மாவட்டங்கள் உள்ளன.
- காலி - *Gali*
- பத்து தாலாம் - *Batu Talam*
- செமாந்தான் உலு - *Semantan Ulu*
- திராஸ் - *Tras*
- உலு டோங் - *Ulu Dong*
- செகா - *Sega*
- டோங் - *Dong*
# ரவுப் மாவட்டம்

## மக்கள்தொகையியல்

பின் விவரங்கள் மலேசிய புள்ளியியல் துறை 2010-ஆம் ஆண்டு மக்கள் தொகை கணக்கெடுப்பின் அடிப்படையில் அமைந்துள்ளது.  
| பெக்கான் இனக்குழுக்கள் 2010-ஆம் ஆண்டு மக்கள் தொகை கணக்கெடுப்பு |  |  |
| --- | --- | --- |
| பூமிபுத்ரா | 58,325 | 63.3% |
| சீனர் | 27,684 | 30.0% |
| இந்தியர் | 5,871 | 6.4% |
| மற்றவர் | 282 | 0.3% |
# ரவுப் மாவட்டம்

## வரலாறு

ரவுப் மாவட்டத்தில், 19-ஆம் நூற்றாண்டில், தங்கம் இருப்பது கண்டுபிடிக்கப்பட்டது. தங்கத்தைத் தோண்டி எடுப்பதற்கு 1889-ஆம் ஆண்டில் ’ரவுப் ஆஸ்திரேலிய தங்கச் சுரங்கம்’ *(Raub Australian Gold Mine)* தோற்றுவிக்கப் பட்டது. பேராக், சிலாங்கூர், பகாங் மாநிலங்களில் வாழ்ந்த மக்கள் பலர், ரவுப் தங்கச் சுரங்கத்தில் வேலை செய்வதற்குச் சென்றனர்.  
20-ஆம் நூற்றாண்டின் தொடக்கக் காலத்தில், தங்கம் தோண்டுவதில் ரவுப் மாவட்டம் பிரசித்தி பெற்று விளங்கியது. ரவுப் ஆஸ்திரேலிய தங்கச் சுரங்க நிறுவனம் *(Raub Australian Gold Mine)* எனும் நிறுவனம் 1889-ஆம் ஆண்டில் செயல்படத் தொடங்கியது.  
தொடக்கத்தில் அந்த நிறுவனத்தின் பெயர் *ஆஸ்திரேலியன் சிண்டிகேட் லிமிடெட்* *(Australian Syndicate Ltd).* பின்னர், ஆஸ்திரேலிய தங்கச் சுரங்க நிறுவனம் *(Australian Gold Mining Co. Ltd)* என பெயர் மாற்றம் கண்டது. 1961-ஆம் ஆண்டு வரை தங்கச் சுரங்கத் தொழிலில் ஈடுபட்டது.
# ரவுப் மாவட்டம்

## வரலாறு

### மலேசியாவில் பழமையான போலீஸ் நிலையம்

அந்தக் காலக்கட்டத்தில், தங்கச் சுரங்கத் தொழில் துறையினால் ரவுப் மாவட்டம் பெயர் பெற்று விளங்கியது. ரவுப்பில் பிரித்தானியர்கள் கட்டிய பழைய கட்டடங்கள் இன்னும் இருக்கின்றன. ரவுப் மேசன் சாலையில் அந்தக் கட்டடங்களைக் காண முடியும்.  
இந்த நகரில் இருக்கும் ஒரு போலீஸ் நிலையம்தான் மலேசியாவிலேயே மிகவும் பழமையான போலீஸ் நிலையம் என்றும் சொல்லப்படுகிறது. அந்தப் போலீஸ் நிலையம் 1906-இல் கட்டப்பட்டது.
# ரவுப் மாவட்டம்

## வரலாறு

### மேசன் சாலை

இப்போதும்கூட ரவுப் நகரின் பிரதான சாலையாக பிப்பி சாலை *(Bibby Road)* விளங்குகிறது. ஆஸ்திரேலிய தங்கச் சுரங்க நிறுவனத்தின் முதல் நிர்வாகியாகச் சேவை செய்த வில்லியம் பிப்பியின் *(William Bibby)* பெயர் அந்தச் சாலைக்கு சூட்டப்பட்டது.  
ரவுப் நகரில் மேலும் ஒரு முக்கியமான சாலை மேசன் சாலை *(Mason Road).* ரவுப் மாவட்ட அதிகாரியாக இருந்த ஜே.எஸ்.மேசன் *(J S Mason)* என்பவரின் பெயர் அந்தச் சாலைக்குச் சூட்டப்பட்டது.
# ரவுப் மாவட்டம்

## வரலாறு

### மீண்டும் சுரங்கத் தொழில்

2011-ஆம் ஆண்டில் இருந்து, *பெனின்சுலர் கோல்ட்* *(Peninsular Gold)* எனும் ஒரு புதிய நிறுவனம், ரவுப் தங்கச் சுரங்கத்திற்கு மீண்டும் உயிர் கொடுத்தது. அதே பழைய இடத்திலேயே தோண்டுதல் வேலைகள் நடைபெற்று வருகின்றன. அதிகமான அளவில் தங்கம் கிடைக்கவில்லை.  
இருப்பினும், உள்ளூர் மக்கள் எதிர்ப்பு தெரிவித்து வருகின்றனர். சுரங்கத்தில் இருந்து வெளியாகும் *சையனைட்* தூசுகளால் சுற்றுச் சூழலுக்குப் பாதிப்புகள் ஏற்படுவதாக பொது மக்கள் குறை கூறுகின்றனர்.
# ரவுப் மாவட்டம்

## மலாயா கம்யூனிஸ்டுகளின் அச்சுறுத்தல்

1940-ஆம் ஆண்டுகளில் மலாயா புரட்சிவாதிகளால் மக்களுக்கு பல்வேறான அச்சுறுத்தல்கள். அப்போது மலாயா கம்யூனிஸ்டு கட்சியின் தலைவராக சின் பெங் என்பவர் இருந்தார். மலாயா கம்யூனிஸ்டு கட்சி, பிரித்தானிய அரசாங்கத்தால் தடை செய்யப்பட்டதும், அக்கட்சியின் உறுப்பினர்கள் கிராமப்புறப் பகுதிகளில் அடைக்கலம் அடைந்தனர்.  
மலாயா கம்யூனிஸ்டுகளினால் கிராமப்புற மக்களின் வாழ்வில் வேதனைகளும் தொல்லைகளும் தொடர்ந்தன. மலாயா கம்யூனிஸ்டுகளின் அச்சுறுத்தல்களைச் சமாளிக்கச் சில முக்கிய நடவடிக்கைகளை பிரித்தானியா அரசாங்கம் மேற்கொண்டது.  
ஈயச் சுரங்கங்கள், ரப்பர் தோட்டங்கள் போன்றவற்றைப் பாதுகாக்கும் முயற்சிகளில் ஈட்டுபட்டது. ’பிரிக்ஸ்’ திட்டத்தை அமல் படுத்தியது. மலாயா கம்யூனிஸ்டுகளுக்கு பொதுமக்களிடம் இருந்து கிடைக்கும் பொருளுதவிகளைத் துண்டிப்பதுதான் ’பிரிக்ஸ்’ திட்டத்தின் தலையாய நோக்கமாகும். (*Briggs Plan*)
# ரவுப் மாவட்டம்

## மலாயா கம்யூனிஸ்டுகளின் அச்சுறுத்தல்

### பிரிக்ஸ் திட்டம்

பிரிக்ஸ் திட்டத்தை உருவாக்கியவர் ஏரால்ட் பிரிக்ஸ் (*General Sir Harold Briggs*) என்பவர். இவர் அப்போது மலாயாவின் பிரித்தானிய இராணுவத்தின் நடவடிக்கை இயக்குநராக இருந்தார்.  
அந்த வகையில், ரவுப் சுற்றுவட்டாரத்தில் புதிய குடியிருப்புகள் உருவாக்கப்பட்டு, பொதுமக்கள் மறுக் குடியேற்றம் செய்யப்பட்டனர். 1948-இல் செரோ, சாங் லீ, சுங்கை ருவான், சுங்கை செத்தாங்; 1949-இல் செம்பாலிட், சுங்கை லூய், திராஸ்; 1960-இல் சுங்கை கிளாவ் போன்ற புதுக் குடியிருப்புகள் தோற்றுவிக்கப்பட்டன. பெரும்பாலான இந்தக் குடியிருப்புகளில் சீன வம்சாவளியினர்தான் மிகுதியாகக் குடி அமர்த்தப்பட்டனர்.
# ரவுப் மாவட்டம்

## மலாயா கம்யூனிஸ்டுகளின் அச்சுறுத்தல்

### ரப்பர் தோட்டங்களில் முள்வேலிகள்

மலாய்க்காரர்கள் பெரும்பாலும் புறநகர்ப் பகுதிகளில் விவசாயம் செய்து வந்ததால், அவர்களுக்கு குறைவான அளவில்தான் புதுக் குடியிருப்புகள் உருவாக்கப்பட்டன.  
இந்தியர்கள் பெரும்பாலும் தோட்டப்புறங்களில் வாழ்ந்ததால், அவர்கள் வாழ்ந்த ரப்பர் தோட்டக் குடியிருப்புகளில் முள்வேலிகள் அமைத்துத் தரப்பட்டன. தற்சமயம், ரவுப் மக்கள் பல்வகையாக இருந்தாலும், அவர்களில் பெரும்பாலோர் சீனர்கள் ஆகும். அவர்கள் தங்கச் சுரங்கங்களில் முன்பு வேலை செய்ய வந்தவர்களின் வழித்தோன்றல்கள் ஆகும்.
# ரவுப் மாவட்டம்

## பொருளாதாரம்

ரவுப்பில் இருந்த தங்கச் சுரங்கங்கள் மூடப்பட்ட பின்னர், அதன் முக்கியப் பொருளாதாரச் செயல்பாடாக விவசாயம் அமைந்தது. பிரதான உற்பத்திப் பொருளாக ரப்பர், கொக்கோ போன்றவை இருந்தன.  
உள்நாட்டுப் பழங்களான டுரியான், பலாப்பழங்கள் பயிர் செய்யப்படுகின்றன. ரவுப்பில் உற்பத்தி செய்யப்படும் டுரியான்கள் மலேசியாவிலேயே மிகச் சிறந்தவை என புகழாரம் செய்யப் படுகின்றது.
# ரவுப் மாவட்டம்

## அரசியல்

### நாடாளுமன்ற மக்களவைத் தொகுதி

| நாடாளுமன்றம் | தொகுதி | நாடாளுமன்ற உறுப்பினர் | கட்சி |
| --- | --- | --- | --- |
# ரவுப் மாவட்டம்

## அரசியல்

### மாநிலச் சட்டமன்றம்

| நாடாளுமன்றம் | சட்டமன்றம் | தொகுதி | சட்டமன்ற உறுப்பினர் | கட்சி |
| --- | --- | --- | --- | --- |
# சுருலி

**சுரிலிசு** (Surili) என்பது ***பிரசுபைடிசு*** பேரினத்தைச் சேர்ந்த பழைய உலக குரங்குகளின் குழுவாகும். இவை தாய்-மலாய் தீபகற்பத்தில், சுமத்ரா, போர்னியோ, சாவகம் மற்றும் அருகிலுள்ள சிறிய தீவுகளில் வாழ்கின்றன. சுரிலியைத் தவிர, குரங்குகளின் பேரினத்தின் பொதுவான பெயர்கள் சில சமயங்களில் "மந்தி" அல்லது "இலைக் குரங்கு" என்ற சொற்களைப் பயன்படுத்துகின்றன.
# சுருலி

## விளக்கம்

சுரிலிசு சிறிய, மெலிந்த முதனி விலங்குகள் ஆகும். இவற்றின் உரோமங்கள் மேலே பழுப்பு, சாம்பல், கருப்பு அல்லது ஆரஞ்சு, மற்றும் கீழ் மேற்பரப்பில் வெண்மை அல்லது சாம்பல், சில நேரங்களில் ஆரஞ்சு நிறத்துடன் சில சிற்றினங்களின் தலையில் அல்லது இடுப்பில் வடிவங்களைக் கொண்டிருக்கும். இவற்றின் இடாய்ச்சு மொழி *Mützenlanguren* ("கவச மந்தி") இவற்றின் தலையில் உள்ள முடியினால் தோன்றியது. இவை மற்ற மந்தியிலிருந்து தலையின் வடிவத்தில் (குறிப்பாகச் சரியாக வளர்ச்சியற்ற அல்லது இல்லாத புருவ முகடுகள், மற்றும் முக்கிய மூக்கெலும்புகள்), ஒரு சில சிற்றினங்கள் ஒருதுணை மணம் கொண்ட இணையாக (குறிப்பாக மென்டவாய் மந்தி) காணப்படுகின்றன. குழுக்கள் படிநிலையாக உருவாக்கப்பட்டு, குரல் மற்றும் தோரணை ஆகிய இரண்டிற்கும் இடையேயான தொடர்பு கொண்டது.
# சுருலி

## உணவு

சுரிலிசின் உணவில் இலைகள், பழங்கள் மற்றும் விதைகள் உள்ளன.
# சுருலி

## இனப்பெருக்கம்

கர்ப்ப காலம் 5-6 மாதங்கள் ஆகும். ஒரு குட்டியினை ஈனுகின்றன. புதிதாகப் பிறந்த குட்டிகள் வெள்ளை நிறத்தில் உள்ளன. பின்புறத்தில் ஒரு கருப்பு பட்டை காணப்படும். இருப்பினும் சில குறுக்கு வடிவ அடையாளத்தைக் கொண்டுள்ளன. ஒரு வயதிற்குள், குட்டிகள் பாலூட்டப்பட்டு, 4-5 வயதில், இவை முழுமையாக முதிர்ச்சியடைகின்றன. காடுகளின் வழக்கமான ஆயுட்காலம் அறியப்படவில்லை. ஆனால் வளரிடத்தில் வளர்க்கப்பட்ட சுமத்ரான் சுரிலிசு 18 ஆண்டுகளுக்கும் மேலாக உயிர் வாழ்கிறது.
# சுருலி

## பாதுகாப்பு

இந்த பேரினத்தில் உள்ள பல சிற்றினங்கள் விரிவான வாழ்விட அழிவைக் கொண்ட பகுதிகளில் மட்டுப்படுத்தப்பட்டுள்ளன. மேலும் வேட்டையாடுவதாலும் அச்சுறுத்தப்படுகின்றன. இதன் விளைவாக, 11 சிற்றினங்களில் எட்டு சிற்றினங்கள் அழிவாய்ப்பு இனமாக அல்லது மோசமானவை எனப் பன்னாட்டு இயற்கைப் பாதுகாப்புச் சங்கம் மதிப்பிட்டுள்ளது. மேலும் சரவாக் சுரிலி "உலகின் அரிதான விலங்குகளில் ஒன்று" எனக் குறிப்பிடப்படுகிறது. சமீபத்தில், ஹோஸின் மந்தி துணையினமான மில்லர்சு கிரிஸ்ல்டு மந்தி அழிந்துவிட்டதாகக் கருதப்பட்டது. போர்னியோ தீவின் கிழக்கு முனையில் உள்ள காட்டில் மீண்டும் இது கண்டுபிடிக்கப்பட்டது. இருப்பினும் இது உலகின் மிகவும் அழிவாய்ப்பு உள்ள விலங்குகளில் ஒன்றாக உள்ளது.
# சுருலி

## வகைப்பாட்டியல்

இரண்டு பேரினங்கள், *ட்ரச்சிபிதேகசு* மற்றும் *செம்னோபிதேகசு*, முன்பு *பிரசுபைடிசுஸின்* துணைப்பேரினமாக கருதப்பட்டன.  
- ***பேரினம் பிரசுபைடிசு***
- கருப்பு முகடு சுமத்ரா மந்தி, *பிரசுபைடிசு மெலலோபோசு*
- கருப்பு வெள்ளை மந்தி *பிரசுபைடிசு பைகாலர்*
- சுமத்ரா கருப்பு மந்தி *பிரசுபைடிசு சுமத்ரானா*
- மிட்டரேட் மந்தி *பிரசுபைடிசு மிட்ராட்டா*
- ராபிள்ஸ் பட்டை மந்தி, *பிரசுபைடிசு பெமோரலிசு*
- ராபின்சனின் பட்டை மந்தி, *பிரசுபைடிசு ராபின்சோனி*
- கிழக்கு சுமத்ரா , *பிரசுபைடிசு பெர்குரா*
- சரவாக் சுரிலி, *பிரசுபைடிசு கிரிசோமெலாசு*
- போர்னியன் பட்டை சுரிலி, *பிரசுபைடிசு கிரிசோமெலாசு கிரிசோமெலாஸ்*
- மூவர்ண சுரிலி, *பிரசுபைடிசு கிரிசோமலாஸ் குரூசிகர்*
- வெள்ளை தொடை சுரிலி, *பிரசுபைடிசு சியாமென்சிசு*
- மலேய வெள்ளை தொடை சூரிலி, *பிரசுபைடிசு சியாமென்சிசு சியாமென்சிசு*
- *பிரசுபைடிசு சியாமென்சிசு ரியோனிசு*
- *பிரசுபைடிசு சியாமென்சிசு கானா*
- *பிரசுபைடிசு சியாமென்சிசு பேனுலாட்டா*
- வெள்ளை முகப்பு சுரிலி, *பிரசுபைடிசு* ப்ரண்டேட்டா
- ஜாவன் சுரிலி, *பிரசுபைடிசு கோமாட்டா*
- வறண்ட இலை குரங்கு, *பிரசுபைடிசு கோமாட்டா கோமாட்டா*
- ஜாவன் பசுகசு மந்தி, *பிரசுபைடிசு கோமாட்டா ப்ரெடெரிகே*
- தாமஸ் மந்தி, *பிரசுபைடிசு தோமசி*
- ஹோஸ் மந்தி, *பிரசுபைடிசு ஹோசி*
- ஹோஸின் நரை மந்தி, *பிரசுபைடிசு ஹோசி ஹோசி*
- எவரெட்டின் நரை மந்தி, *பிரசுபைடிசு ஹோசி எவெரெட்டி*
- சபான் நரை மந்தி, *பிரசுபைடிசு சபானா*
- மில்லர்சு மந்தி, *பிரசுபைடிசு கேனிக்ரசு*
- மெரூன் இலை குரங்கு, *பிரசுபைடிசு ரூபிகுண்டா*
- முல்லரின் பழுப்பு சிவப்பு மந்தி, *பிரசுபைடிசு ரூபிகுண்டா ரூபிகுண்டா*
- *பிரசுபைடிசு* *ரூபிகுண்டா ரூபிடா*
- *பிரசுபைடிசு* *ரூபிகுண்டா இக்னிடா*
- டேவிஸின் பழுப்பு சிவப்பு மந்தி, *பிரசுபைடிசு ரூபிகுண்டா கிரிசியா*
- கரிமாதா தீவு பழுப்பு சிவப்பு மந்தி, *பிரசுபைடிசு ரூபிசுண்டா கரிமேடே*
- மென்டவாய் மந்தி அல்லது ஜோஜா, *பிரசுபைடிசு பொடென்சியானி*
- சைபரட் மந்தி, *பிரசுபைடிசு சைபெரு*
- நாட்டுனா தீவு சுருலி, *பிரசுபைடிசு நாட்டுனே*
# சுமாத்திரா கருந்தலை மந்தி

**சுமாத்திரா கருந்தலை மந்தி** (*Black-crested Sumatran langur*)(*பிரசுபைடிசு மெலலோபோசு*) என்பது செர்கோபிதெசிடே குடும்பத்தில் உள்ள ஒரு வகை பாலூட்டிச் சிற்றினம் ஆகும். இது இந்தோனேசியாவின் சுமாத்திராவில் மட்டுமே காணப்படும் அகணிய உயிரி. இதன் இயற்கை வாழ்விடம் மிதவெப்பமண்டல அல்லது வெப்பமண்டல வறண்ட காடுகள் ஆகும். இது வாழ்விட இழப்பால் அச்சுறுத்தப்படுகிறது.
# கோலா ரொம்பின்

**கோலா ரொம்பின்** (ஆங்கிலம்: *Kuala Rompin* அல்லது *Rompin Town*; மலாய் மொழி: *Kuala Rompin* சீனம்: 云冰) என்பது மலேசியா, பகாங், ரொம்பின் மாவட்டத்தில் அமைந்து உள்ள ஒரு நகரம். ரொம்பின் மாவட்டத்தின் தலைப்பட்டணமும் ஆகும்.  
இந்த நகரம் தீபகற்ப மலேசியாவின் தென்கிழக்கு கடற்கரையில், தென் சீனக் கடலை எதிர்கொண்டவாறு உள்ளது. பகாங் மாநிலத் தலைநகரான குவாந்தான் மாநகரில் இருந்து தெற்கே சுமார் 133 கி.மீ. தொலைவில் உள்ளது.
# கோலா ரொம்பின்

## பொது

சிங்கப்பூரில் இருந்து கோலா ரொம்பின் நகரத்திற்கு வரும் பயணிகள், கடலோரச் சாலையைப் பயன்படுத்த வேண்டும். ஜொகூர் பாரு - மெர்சிங் நகரங்களின் வழியாக 215 கி.மீ. பயணிக்க வேண்டும்.  
மலேசிய தலைநகர் கோலாலம்பூர் மாநகரில் இருந்து, ஏறக்குறைய 3½ மணி நேரப் பயணத்தில் இந்த நகரைச் சென்று அடையலாம்.
# கோலா ரொம்பின்

## வரலாறு

பிரித்தானியக் காலனித்துவ நாட்களில், கோலா ரொம்பின் ஒரு மீன்பிடி கிராமமாக இருந்தது. பெரும்பாலும் சிங்கப்பூர், குவாந்தான் நகரங்களுக்கு இடையே பயணிக்கும் வணிகர்கள் இந்த நகரத்திற்கு வந்து செல்வது உண்டு.  
1952-இல் பகாங் மாநில அரசாங்கம், ரொம்பின் பகுதியை பெக்கான் மாவட்டத்தின் கீழ் ஒரு தன்னாட்சித் துணை மாவட்டமாக மாற்றியது.
# கோலா ரொம்பின்

## வரலாறு

### ஒன்பதாவது மாவட்டம்

அதற்காக ஓர் உதவி மாவட்ட அதிகாரி பதவியும் உருவாக்கப்பட்டது. ஜே.பி. மெல்போர்ட் *(J.B. Melford)* என்பவர் அந்தப் பதவிக்கு 1952 டிசம்பர் 16-ஆம் தேதி நியமிக்கப்பட்டார்.  
சூலை 31, 1976 இல், பகாங் சுல்தான் அஜி அகமத் சா அல் முசுதாயின் *(Sultan Haji Ahmad Shah Al Musta'in Billah)*, ரொம்பினை ஒரு முழு மாவட்டமாகத் தகுதி உயர்த்தினார்.  
எனவே ரொம்பின் துணை மாவட்டம், பெக்கான் மாவட்டத்தில் இருந்து பிரிக்கப்பட்டது. ரொம்பின் மாவட்டம் பகாங் மாநிலத்தின் ஒன்பதாவது மாவட்டமாக மாறியது.
# கோலா ரொம்பின்

## முக்கிம்கள்

ரொம்பின் மாவட்டம் ஐந்து முக்கிம்களாகப் பிரிக்கப்பட்டு உள்ளது.  
- தியோமான் தீவு - *Pulau Tioman*
- எண்டாவ் - *Endau*
- பொந்தியான் - *Pontian*
- பண்டார் முவாட்சாம் ஷா - *Bandar Muadzam Shah*
- கோலா ரொம்பின் - *Kuala Rompin*
# கோலா ரொம்பின்

## சுற்றுலா

கோலா ரொம்பின் நகரம், தியோமான் தீவுக்குச் செல்லும் நுழைவாயிலாக அறியப்படுகிறது. கோலா ரொம்பினின் உணவகங்கள் அவற்றின் கடல் உணவுகளுக்கு பிரபலமானவை.  
குறிப்பாக சுங்கை ரொம்பின் (ரொம்பின் ஆறு) கரையோரத்தில் பிடிபடும் நன்னீர் இறால் *(Freshwater Prawns)* மற்றும் நன்னீர் நண்டுகள் *(Freshwater Clams);* கடல் நண்டுகள் மற்றும் கடல் கணவாய் *(Squids)* மீன்களுக்குப் பிரபலம்.
# கோலா ரொம்பின்

## தட்பவெப்ப நிலை

கோலா ரொம்பின் நகரத்தின் தட்ப வெப்ப நிலை, வெப்ப மண்டல மழைக்காடு தட்ப வெப்ப நிலை ஆகும். தட்ப வெப்ப நிலையில் அதிகமான மாற்றங்கள் இல்லை.
# வங்கி பணியாளர் தேர்வாணையம்

**வங்கிப் பணியாளர் தேர்வு நிறுவனம்** (**Institute of Banking Personnel Selection** (IBPS), இந்திய அரசின் நிதி அமைச்சகத்தின் கட்டுப்பாட்டில் இயங்கும் தேர்வு நிறுவனம் ஆகும். இந்தியாவில் இயங்கும் அரசுடமை வங்கிகள் மற்றும் தனியார் வங்கிகளுக்கு தேவையான அதிகாரிகள் மற்றும் ஊழியர்களை போட்டித் தேர்வு மூலம் தேர்வு செய்வதே இதன் பணியாகும்.  
இது இளங்கலை பட்டதாரிகள், முதுகலை பட்டதாரிகள் மற்றும் முனைவர் பட்டங்களை வங்கிப் பணியில் சேர்ப்பதை ஊக்குவிக்கும் நோக்கத்துடன் 1975-ஆம் ஆண்டில் தொடங்கப்பட்டது. இது தொகுதி ஏ பிரிவு, பி பிரிவு மற்றும் சி பிரிவு அதிகாரிகளையும் மற்றும் ஊழியர்களையும் போட்டித் தேர்வு மூலம் தேர்வு செய்கிறது.  
வங்கிப் பணியாளர் தேர்வு நிறுவனம் ஒரு தன்னாட்சி அமைப்பாக செயல்படுகிறது. இது முக்கியமாக வங்கித் துறையில் எழுத்தர் மற்றும் அதிகாரிகளின் பணியிடங்களுக்கான ஆட்சேர்ப்புக்கான போட்டித் தேர்வுகளை நடத்துகிறது.  
முன்னர் ஒவ்வொரு வங்கியும் நடத்தும் பல போட்டித் தேர்வுகளை எழுத வேண்டியிருந்தது. ஆனால் 2012 முதல் ஒவ்வொரு ஆண்டும் வங்கி மேலாண்மை அதிகாரிகள், சிறப்பு அதிகாரிகள், எழுத்தர்கள் மற்றும் அலுவலக உதவியாளர்கள் என நான்கு பிரிவுகளில் போட்டித் தேர்வுகள் மூலம் ஆட்சேர்ப்பு நடைபெறுகிறது.  
இந்திய ரிசர்வ் வங்கி, நிதி அமைச்சகம், இந்திய தொழில்நுட்ப நிறுவனம் மும்பை, இந்தியன் இன்ஸ்டிடியூட் ஆப் பேங்கிங் அண்ட் ஃபைனான்ஸ், நேஷனல் இன்ஸ்டிடியூட் ஆஃப் பேங்க் மேனேஜ்மென்ட், இந்தியன் வங்கிகள் சங்கம் போன்ற அரசு நிறுவனங்களின் பரிந்துரையாளர்களை உள்ளடக்கிய வாரியத்தால் வங்கிப் பணியாளர்கள் தேர்வானையம் நிர்வகிக்கப்படுகிறது.
# ரொம்பின் மாவட்டம்

**ரொம்பின் மாவட்டம்** (ஆங்கிலம்: *Rompin District*; மலாய்: *Daerah Rompin*; சீனம்: 云冰县; என்பது மலேசியா, பகாங் மாநிலத்தில் உள்ள ஒரு மாவட்டம். இதன் தலைப் பட்டணம் கோலா ரொம்பின். பகாங் மாநிலத்தின் தென்கிழக்கில் அமைந்துள்ளது.  
இந்த மாவட்டத்தின் வடக்கில் பெக்கான் மாவட்டம்; கிழக்கில் தென்சீனக் கடல்; மேற்கில் பெரா மாவட்டம் மற்றும் ஜெராண்டுட் மாவட்டம்; தெற்கில் பெக்கான் மாவட்டம் ஆகியவை எல்லைகளாக உள்ளன.  
இந்த மாவட்டம் தீபகற்ப மலேசியாவின் தென்கிழக்கு கடற்கரையில், தென் சீனக் கடலை எதிர்கொண்டவாறு உள்ளது. பகாங் மாநிலத் தலைநகரான குவாந்தான் மாநகரில் இருந்து தெற்கே சுமார் 133 கி.மீ. தொலைவில் உள்ளது.  
இந்த மாவட்டத்தின் முக்கிய நகரம் கோலா ரொம்பின். மற்ற முக்கியமான நகரம் பண்டார் முவாட்சாம் ஷா. முக்கிய சுற்றுலா தளம் தியோமான் தீவு.
# ரொம்பின் மாவட்டம்

## நிர்வாகப் பிரிவுகள்

ரொம்பின் மாவட்டத்தில் 5 முக்கிம்கள் உள்ளன.  
- எண்டாவ் - *Endau*
- கெராத்தோங் - *Keraton*g
- கோலா ரொம்பின் - *Kuala Rompin*
- பொந்தியான் - *Pontian*
- தியோமான் தீவு - *Tioman Island*
# ரொம்பின் மாவட்டம்

## மக்கள்தொகையியல்

பின் விவரங்கள் மலேசிய புள்ளியியல் துறை 2010-ஆம் ஆண்டு மக்கள் தொகை கணக்கெடுப்பின் அடிப்படையில் அமைந்துள்ளது.  
| ரொம்பின் இனக்குழுக்கள் 2010-ஆம் ஆண்டு மக்கள் தொகை கணக்கெடுப்பு |  |  |
| --- | --- | --- |
| பூமிபுத்ரா | 101,236 | 95.9% |
| சீனர் | 2,815 | 2.7% |
| இந்தியர் | 1,126 | 1.1% |
| மற்றவர் | 429 | 0.4% |
# ரொம்பின் மாவட்டம்

## பின்னணி

பிரித்தானியர்கள் மலாயாவை ஆட்சி செய்த காலத்தில், கோலா ரொம்பின் ஒரு மீன்பிடி கிராமமாக இருந்தது. பெரும்பாலும் சிங்கப்பூர், குவாந்தான் நகரங்களுக்கு இடையே கடல் வழியாகப் பயணிக்கும் வணிகர்கள் இந்த நகரத்திற்கு வந்து சென்றார்கள்.  
1952-ஆம் ஆண்டில் பகாங் மாநில அரசாங்கம், ரொம்பின் பகுதியை பெக்கான் மாவட்டத்தின் கீழ் ஒரு தன்னாட்சித் துணை மாவட்டமாக மாற்றியது.
# ரொம்பின் மாவட்டம்

## பின்னணி

### ரொம்பின் துணை மாவட்டம்

அதற்காக ஓர் உதவி மாவட்ட அதிகாரி பதவியும் உருவாக்கப்பட்டது. ஜே.பி. மெல்போர்ட் *(J.B. Melford)* என்பவர் அந்தப் பதவிக்கு 1952 டிசம்பர் 16-ஆம் தேதி நியமிக்கப்பட்டார்.  
1976 ஜூலை 31—ஆம் தேதி, அப்போதைய பகாங் சுல்தான் ஹாஜி அகமத் ஷா அல் முஸ்தாயின் *(Sultan Haji Ahmad Shah Al Musta'in Billah)*, ரொம்பின் துணை மாவட்டத்தை ஒரு முழு மாவட்டமாக மாற்றினார்.  
அதன் பின்னர், ரொம்பின் துணை மாவட்டம், பெக்கான் மாவட்டத்தில் இருந்து பிரிக்கப்பட்டது. ரொம்பின் மாவட்டம் பகாங் மாநிலத்தின் ஒன்பதாவது மாவட்டமாக மாறியது.
# ரொம்பின் மாவட்டம்

## சுற்றுலா

கோலா ரொம்பின் நகரம், தியோமான் தீவுக்குச் செல்லும் நுழைவாயிலாக அறியப்படுகிறது. கோலா ரொம்பினின் உணவகங்கள் அவற்றின் கடல் உணவுகளுக்கு பிரபலமானவை.  
குறிப்பாக ரொம்பின் ஆறு (Sungai Rompin) கரையோரத்தில் பிடிபடும் நன்னீர் இறால் *(Freshwater Prawns)* மற்றும் நன்னீர் நண்டுகள் *(Freshwater Clams);* கடல் நண்டுகள் மற்றும் கடல் கணவாய் *(Squids)* மீன்களுக்குப் பிரபலம்.
# ரொம்பின் மாவட்டம்

## போக்குவரத்து

மலேசியக் கூட்டரசு சாலை இந்த மாவட்டத்தில் உள்ள முக்கியச் சாலையாகும். தெற்கு நோக்கி ஜொகூர் பாரு வரை செல்கிறது; வடக்கு நோக்கி முதலில் பகாங் அரச தலைநகரான பெக்கான் நகருக்குச் செல்கிறது. பின்னர் கோலா திராங்கானு மற்றும் கோத்தா பாரு நகரங்களைச் சென்று அடைகிறது.  
மலேசியக் கூட்டரசு சாலை இந்த மாவட்டத்தில் மற்றொரு முக்கியமான சாலை. இது கோலா ரொம்பின் அருகே, நெடுஞ்சாலை மலேசியக் கூட்டரசு சாலை சந்திப்பில் தொடங்கி, புக்கிட் இபாம் நகரில் முடிவு அடைகிறது.
# ரொம்பின் மாவட்டம்

## போக்குவரத்து

### விளக்கம்

**விரைவுச்சாலை** (ஆங்கிலம்: *Expressway;* மலாய்: *Lebuhraya*).  
**மலேசிய விரைவுச்சாலை** (ஆங்கிலம்: *Malaysian Expressway;* மலாய்: *Lebuhraya Malaysia*).  
**நெடுஞ்சாலை** (ஆங்கிலம்: *Highway*; மலாய்: *Laluan*).  
**மலேசியக் கூட்டரசு சாலை** (ஆங்கிலம்: *Malaysia Federal Route*; மலாய்: *Laluan Persekutuan Malaysia*).
# பாலாஜி கோவில், சான் ஹோசே, கலிபோர்னியா

**பாலாஜி கோவில், சான் ஹோசே, கலிபோர்னியா** என்பது அமெரிக்க நாட்டின், கலிபோர்னியா மாநிலம், சாண்டா கிளாரா கவுண்டி, சான் ஹோசே நகரம் 5004 N முதல் தெருவில் அமைந்துள்ள இந்துக் கோவிலாகும். இக்கோவிலை பாலாஜி மடம் என்ற இலாப நோக்கமற்ற அமைப்பு நிர்வகித்து வருகிறது.
# பாலாஜி கோவில், சான் ஹோசே, கலிபோர்னியா

## அமைவிடம்

சிலிக்கான் பள்ளத்தாக்கில் அமைந்துள்ள, சான் ஹோசே நகரம் கலிபோர்னியா பகுதியின் மூன்றாவது அதிக மக்கள் தொகை கொண்ட நகரமும் அமெரிக்காவில் பத்தாவது பெரிய நகரமும் ஆகும். 2022 ஆம் ஆண்டில் இவ்வூர் மெட்ரோ பகுதியின் மக்கள் தொகை 1,441,000 ஆகும்.
இங்கு அதிக அளவில் புலம்பெயர்ந்த இந்தியர்கள் வாழ்கிறார்கள். இவ்வூரின் கோடை காலம் நீண்டதாகவும், வெப்பமாகவும், வறட்சியாகவும், பெரும்பாலும் வானம் தெளிவாகவும் இருக்கும், குளிர்காலம் குறுகிய காலம் கொண்டதாகவும், குளிராகவும், ஈரமாகவும், ஓரளவு மேகமூட்டமாகவும் இருக்கும். இவ்வூரின் ZIP குறியீடு CA 95134 ஆகும்.
# பாலாஜி கோவில், சான் ஹோசே, கலிபோர்னியா

## பாலாஜி கோவிலின் குறிப்பணி

இந்தியாவின் வேதங்கள் மற்றும் உபநிடதங்களின் உலகளாவிய உண்மையைப் பகிர்ந்துகொள்வதற்காக அர்ப்பணிக்கப்பட்ட ஒரு ஆன்மீக இலாப நோக்கற்ற இந்துக் கோயிலாகும். "கடவுள் எல்லாம் வல்லவர், எல்லாம் அறிந்தவர் மற்றும் எங்கும் நிறைந்தவர். எல்லாவற்றிலும் இந்த ஒருமைப்பாட்டை உணர வேண்டியது மனித வாழ்க்கையின் நோக்கம் ஆகும்," என்பது தான் அந்த உண்மையாகும்.
# பாலாஜி கோவில், சான் ஹோசே, கலிபோர்னியா

## கோவில் அமைப்பு

இக்கோவிலின் மூலவர் வெங்கடேஸ்வரர் ஆவார். தாயார் பத்மாவதி தேவி ஆவார். இங்கு சிவன், விநாயகர், முருகன், ஆஞ்சநேயர், துர்க்கை, மீனாட்சி, கிருஷ்ணர், சாயிபாபா ஆகிய தெய்வங்களுக்கு சன்னதிகள் உள்ளன.
# பாலாஜி கோவில், சான் ஹோசே, கலிபோர்னியா

## கோவில் முகவரி / திறந்திருக்கும் நேரம்

### கோவில் முகவரி

5004 N.முதல் தெரு, சான் ஹோசே (Alviso), CA 95002
# பாலாஜி கோவில், சான் ஹோசே, கலிபோர்னியா

## கோவில் முகவரி / திறந்திருக்கும் நேரம்

### கோவில் திருப்பணி முகவரி

642 போலடோ சாலை, ட்ரெஸ் பினோஸ், CA 95075
# பாலாஜி கோவில், சான் ஹோசே, கலிபோர்னியா

## கோவில் முகவரி / திறந்திருக்கும் நேரம்

### திறந்திருக்கும் நேரம்

- இந்து கோவில் திறந்திருக்கும் நேரம்: வார நாட்களில் காலை 9 மணி முதல் மாலை 5 மணி வரை,
- வார இறுதி நாட்கள் மற்றும் விடுமுறை நாட்கள் காலை 07.30 மணி முதல் இரவு 8:30 மணி வரை,
# பாலாஜி கோவில், சான் ஹோசே, கலிபோர்னியா

## வரலாறு

பாலாஜி மடம் என்ற அமைப்பை, 2006 ஆம் ஆண்டு, சுவாமி நாரயாணானந்தா என்பவர் அமெரிக்காவின் சன்னிவேல் நகரில் நிறுவினார். இது இலாப நோக்கமற்ற இந்து சமய சேவை அமைப்பாகும். சுவாமி நாரயாணானந்தா இம்மடத்தின் தலைமை அர்ச்சகரும் தலைவருமாவார்.  
கலிபோர்னியாவின் சான் பெனிட்டோ கவுண்டியில் உள்ள ட்ரெஸ் பினோஸ் என்ற இடத்தில் பாலாஜி கோயிலைக் கட்டுவதற்காக அநாமதேய நன்கொடையாளர் ஒருவர் 23 ஏக்கர் நிலத்தை நவம்பர் 2010 இல் வழங்கினார். சான் ஹோசேயில் பாலாஜி கோவிலுக்கான நிரந்தர மையம் 2012 ஆம் ஆண்டு மே 30 - ஜூன் 3 தேதிகளில் திறக்கப்பட்டது. சமூகத்திற்கான பங்களிப்புக்காக கலிபோர்னியா மாநில சட்டமன்றத்தின் அங்கீகார சான்றிதழையும் இக்கோவில் பெற்றது.  
2010 ஆம் ஆண்டில், பாலாஜி கோயில் இந்தியாவின் பெங்களூரில் ஒரு சகோதர மையத்தைத் திறந்தது, இந்த மையம் இலவச யோகா வகுப்புகள் மற்றும் தியான வகுப்புகள் போன்ற வகுப்புகளை நடத்தி சமூகத்திற்கு உதவுகிறது.
- இம்மையத்தின் முகவரி: 94, விநாயக லேஅவுட், 2வது நிலை, கல்யாண் நகர், 3வது கிராஸ், 9வது பிளாக், நாகர்பாவி, பெங்களூர்-560072, கர்நாடகா, இந்தியா
# விக்கிப்பீடியா:Statistics/weekly/5-Jun-2022
# சரவாக் சுரிலி

**சரவாக் சுரிலி** (*Sarawak surili*)(*பிரசுபைடிசு கிரிசோமெலசு*) என்பது செர்கோபிதெசிடே குடும்பத்தில் உள்ள ஒரு வகை உச்சவுயர்வுட்பால்குடி சிற்றினம் ஆகும். இது தென்கிழக்கு ஆசியத் தீவான போர்னியோவில் மட்டுமே காணக்கூடிய அகணிய உயிரி. மேலும் இது *பி. பெமோராலிசு*அல்லது *பி. மெலோபோலசு* துணையினமாகக் கருதப்படுகிறது. சரவாக் சுரிலி முன்பு பொதுவாகக் காணப்படும் மந்தியாக இருந்தது. ஆனால் துன்புறுத்தல் மற்றும் வாழ்விட இழப்பு காரணமாக இதன் எண்ணிக்கை வெகுவாகக் குறைந்துவிட்டது. மேலும் 2008ஆம் ஆண்டு வரை 200-500 மந்திகள் ஐந்து இடங்களில் மட்டுமே அறியப்பட்டது. இதன் விளைவாக, இது உலகின் மிக அரிதான விலங்குகளில் ஒன்றாக இருப்பதாக நம்பப்படுகிறது, மேலும் பன்னாட்டு இயற்கைப் பாதுகாப்புச் சங்கத்தினால் மிக அருகிய இனமாக மதிப்பிடப்பட்டுள்ளது.
# தோமா மந்தி

**தோமா மந்தி** (*பிரசுபைடிசு தோமாசி*) என்பது செர்கோபிதெசிடே குடும்பத்தில் உள்ள ஒரு வகை மந்தியாகும். இது இந்தோனேசியாவின் வடக்கு சுமத்ராவில் மட்டுமே காணப்படும் அகணிய உயிரி. இதன் இயற்கை வாழ்விடம் மிதவெப்பமண்டல அல்லது வெப்பமண்டல வறண்ட காடுகள் ஆகும் . இது வாழ்விட இழப்பால் அச்சுறுத்தப்படுகிறது.
# போத்தனூர் தபால் நிலையம்

**போத்தனூர் தபால் நிலையம்** (*Pothanur Thabal Nilayam*) பிரவீன் எழுதி இயக்கிய 2022 ஆம் ஆண்டு வெளியான இந்திய தமிழ் மொழி நாடகத் திரைப்படமாகும். பிரவீன், அஞ்சலி ராவ் மற்றும் வெங்கட் சுந்தர் ஆகியோர் முக்கியக் கதாபாத்திரத்தில் நடித்துள்ளனர். 2022 ஆம் ஆண்டு மே மாதம் 27 ஆம் தேதியன்று திரைப்படம் வெளியிடப்பட்டது.
# போத்தனூர் தபால் நிலையம்

## நடிகர்கள்

- பிரவீனாக பிரவீன்
- அஞ்சலி ராவ்
- வெங்கட் சுந்தர்
- ஜெகன் கிரிஷ்
- சீதாராமன்
- தீனா அங்கமுத்து
- சம்பத் குமார்
# போத்தனூர் தபால் நிலையம்

## கதை

போத்தனூர் தபால் நிலையத்தில் சுமார் 7 லட்சம் ரூபாய் செலுத்தப்படுகிறது. பணம் அங்கு இருப்பது பாதுகாப்பாக இருக்காது என்றெண்ணி, அந்த பணத்தை தனது வீட்டிற்கு எடுத்துச் செல்கிறார் நாயகன் பிரவீனின் தந்தை. செல்லும் வழியில் அந்த பணத்தை தவறவிட்டுவிடுகிறார். சனிக்கிழமை என்பதால், திங்கட்கிழமை கட்டாயம் 7 லட்சம் ரூபாயை தபால்நிலையத்தில் கொண்டு சேர்க்க வேண்டும் இல்லாவிட்டால் சிறைக்கு செல்லும் நிலை வந்துவிடுமே என்றெண்னி புலம்புகிறார் பிரவீனின் தந்தை. தந்தையை காப்பாற்ற பணத்தை கண்டுபிடிக்க வேண்டும் என்று களத்தில் இறங்குகிறார் பிரவீன். பணம் கண்டுபிடிக்கப்பட்டதா என்பதுதான் மீதிக் கதை.
# போத்தனூர் தபால் நிலையம்

## தயாரிப்பு

பிரவீன் வெங்கடராமன் 2010 ஆம் ஆண்டின் முற்பகுதியில் போத்தனூர் தபால் நிலையத்தை எழுதத் தொடங்கினார். 1990 ஆம் ஆண்டுகளை பின்னணியாக வைத்து படம் எடுக்கப்பட்டுள்ளது. 1886 ஆண்டு முதல் செயல்பட்டு வரும் கோயம்புத்தூரில் உள்ள பழமையான மற்றும் முதல் தபால் நிலையமான போத்தனூர் தபால் நிலையம் கதையின் மையமாகும்.  
வால்ட் டிசுனி பிக்சர்சு நிறுவனத்தில் தொழில்நுட்ப இயக்குநராக பணிபுரிந்ததன் மூலம் இயங்குபடத்தில் அனுபவம் பெற்ற பிரவீன், சௌந்தர்யா ரஜினிகாந்தின் கோச்சடையான் (2014) படத்தின் தொழில்நுட்ப இயக்குநராக இருந்தார். 2015 ஆம் ஆண்டு ஆகத்து மாதத்தில் போத்தனூர் தபால் நிலையத்தின் தயாரிப்பு பணி தொடங்கியது, பிரவீன் தனக்கு உதவ கோயம்புத்தூரைச் சேர்ந்த இளம் குறும்பட தயாரிப்பாளர்களின் தொழில்நுட்பக் குழுவை ஒன்றிணைத்தார். இத்திரைப்படம் பிரவீனின் சொந்த கலைக்கூடமான சைக்கிள் சினிமாசின் கீழ் தொடங்கப்பட்டது. திரைப்படம் முடிக்க ஐந்து ஆண்டுகள் ஆனது. கோயம்புத்தூர் நகர அரங்கில் தபால் அலுவலகம் போல் மாற்றியமைக்கப்பட்ட காட்சிகள் படமாக்கப்பட்டன. இப்படம் தமிழ்நாடு மற்றும் கேரளா முழுவதும் படமாக்கப்பட்டது.  
2021 நவம்பர் மாதத்தில் பேசன் கலைக்கூடம் படத்தை வாங்கியது. படத்தை ஒரு முத்தொகுப்பாக உருவாக்கும் நோக்கத்தை அறிவித்தது.
# போத்தனூர் தபால் நிலையம்

## வரவேற்பு

திரைப்படம் 27 மே 2022 அன்று ஆகா தளத்தில் வெளியிடப்பட்டது. சினிமா எக்சுபிரசு படத்திற்கு எதிர்மறையான விமர்சனத்தை அளித்தது. தி இந்து பத்திரிகையிடம் நடுநிலையான விமர்சனத்தைப் பெற்றது.  
இதற்கு நேர்மாறாக, இந்தியா கிளிட்சு திரைப்படத்திற்கு நேர்மறையான விமர்சனத்தை அளித்தது. அதேபோல், நியூசுடுடேயும் படத்திற்கு நேர்மறையான விமர்சனத்தை அளித்துள்ளது. பிகைண்டு வுட்சு.காம் தளமும் திரைப்படத்தைப் பாராட்டியது.
# கருப்பு இருவாய்ச்சி

**கருப்பு இருவாய்ச்சி** (*Black hornbill*)(*ஆந்த்ராகோசெரோசு மலாயானசு*) என்பது புசெரோடிடே என்ற இருவாய்ச்சி குடும்பத்தைச் சேர்ந்த ஒரு பறவை சிற்றினம் ஆகும். இது ஆசியாவில் புரூணை தாருஸ்ஸலாம், இந்தோனேசியா, மலேசியா, சிங்கப்பூர், தாய்லாந்து ஆகிய நாடுகளில் வாழ்கிறது.  
கருப்பு இருவாய்ச்சியானது இனப்பெருக்க காலத்தில் சுற்றுச்சூழல் மற்றும் வளங்களைத் தேர்ந்தெடுத்து இனப்பெருக்கம் செய்யும் தன்மையைக் கொண்டுள்ளது. இந்த உயிரினம் அதிக அளவில் பழங்கள் கிடைக்கும் போது மற்றும் பெரிய மரங்கள் உள்ள இடங்களில் மட்டுமே இனப்பெருக்கம் செய்யக் கூடு கட்ட ஆரம்பிக்கும். குறைந்த வளங்கள் மற்றும் பழங்கள் குறைவாகக் கிடைக்கும் போது கூடு கட்டுவதைப் பல ஆண்டுகளாகக் குறைக்கும் தன்மையுடையது. துரியன் சிற்றினமான *துரியோ கிராவெயோலென்சு* விதையினைப் பரவச்செய்வதில் இது முக்கிய பங்காற்றுகிறது. பழத்தின் சில பொதுவான பெயர்களில் பிரதிபலிக்கும் அளவுக்கு இணைப்பு வலுவாக உள்ளது. கென்யா மற்றும் தயாக்கு மக்கள் இதைத் *துரியன் ஆங்காங்* (விளக்கம். 'துரியன் இருவாய்ச்சி') என்று அழைக்கிறார்கள். மலாய் மொழியில் இது என்று அழைக்கப்படுகிறது. இதன் பொருள் 'துரியன் பறவை' என்பதாகும்.
# கருப்பு இருவாய்ச்சி

## விளக்கம்

ஆண் பறவை மஞ்சள் நிற அலகினைக் கொண்டிருக்கும். பெண் இருவாய்ச்சியில் இது அடர் சாம்பல் நிறத்தில் இருக்கும்.
பெண்]]
# சுலா வன ஈப்பிடிப்பான்

**சுலா வன ஈப்பிடிப்பான்** (*Sula jungle flycatcher*)(*சையோரினிசு கொலோனசு*) என்பது பழைய உலகப் பறக்கும் பறவை குடும்பமான பழைய உலக ஈப்பிடிப்பானில் உள்ள ஒரு வகை குருவி சிற்றினம் ஆகும். இது இந்தோனேசியாவில் உள்ள சுலா தீவில் மட்டும் வாழக்கூடிய அகணிய உயிரி. இங்கு இதன் இயற்கை வாழிடம் மிதவெப்பமண்டல அல்லது வெப்பமண்டல ஈரமான தாழ் நில காடுகளாகும். இது வாழ்விட இழப்பால் அச்சுறுத்தப்படுகிறது.  
இந்த சிற்றினம் முன்பு *ரைனோமியாசு* பேரினத்தில் வைக்கப்பட்டது. ஆனால் 2010ஆம் ஆண்டு மூலக்கூறு தொகுதிப் பிறப்பு ஆய்வின் முடிவுகளின் அடிப்படையில் *சியோர்னிசுக்கு* மாற்றப்பட்டது.
# சிசிகஸ் சமர்

**சிசிகஸ் கடற்படை சமர்** (*Battle of Cyzicus*, கிரேக்கம்: ) என்பது பெலோபொன்னேசியப் போரின் போது கிமு 410 மே அல்லது சூன் மாதத்தில் நடந்த ஒரு போராகும். இந்த போரின் போது, ஆல்சிபியாடீசு, திராசிபுலஸ், தெரமெனெஸ் ஆகியோரின் தலைமையிலான ஏதெனியன் கடற்படை, மைண்டரஸ் தலைமையிலான எசுபார்த்தன் கடற்படையை வழிமறித்து அழித்தது. இந்த வெற்றியைத் தொடர்ந்து அடுத்த ஆண்டில் ஹெலஸ்பாண்டில் உள்ள பல நகரங்களின் கட்டுப்பாட்டை ஏதென்சு மீளப்பெற்றது. எசுபார்த்தன்கள் அடைந்த தோல்வியை அடுத்து, அவர்கள் சமாதான கோரிக்கையை விடுத்தனர். ஆனால் அதை ஏதெனியர்கள் நிராகரித்தனர்.
# சிசிகஸ் சமர்

## முன்னுரை

சிசிலியன் படையெடுப்புக்குப் பிறகு ஏதென்சு பலவீனமடைந்தது. அதனால் ஹெலஸ்பாண்டின் மீதான அதன் பிடியானது தளர்வுற்று பாரசீக ஆதரவுபெற்ற எசுபார்த்தவின் கைகளுக்குள் சென்றது. சிசிகஸ் நகர அரசு கிமு 411 கோடையில் ஏதென்சுக்கு எதிராக கிளர்ச்சி செய்தது. ஆனால் சைனோசெமா சமருக்குப் பிறகு ஏதெனியன் கடற்படையால் மீண்டும் தன் கட்டுப்பாட்டுக்குள் கொண்டுவரப்பட்டது.  
கிமு 411 நவம்பரில் அபிடோசில் ஏதெனியரின் வெற்றியைத் தொடர்ந்து, எசுபார்த்தன் தளபதி மைண்டரஸ் எசுபார்த்தாவிற்கு துணைப்படைகளை அனுப்பினார் மேலும் புதிய தாக்குதல்களுக்கு திட்டமிடுவதற்காக பாரசீகத்திற்கான வடமேற்கு அனதோலியாவின் ஆளுநரான பர்னபாசசுடன் இணைந்து பணியாற்றத் தொடங்கினார். இவ்வாறு, கிமு 410 வசந்த காலத்தில், மிண்டரஸ் குறைந்தது 60 கப்பல்களைக் கொண்ட ஒரு கடற்படையை உருவாக்கினார். மேலும் பாரசீக ஆளுநர் பர்னபாசசின் துருப்புக்களின் ஆதரவுடன் சிசிகஸ் நகரத்தை கைப்பற்றினார். ஹெலஸ்பாண்டில் உள்ள ஏதெனியன் கடற்படையானது புதிய வலிமையுடன் உள்ள எசுபார்த்தன் படையை எதிர்கொள்வதைத் தவிர்க்கவும், அல்சிபியாட்ஸ், தெரமெனெஸ், திராசிபுலசின் தலைமையின் கீழ் மீண்டும் அணிதிரட்டவும் செஸ்டோசில் உள்ள அதன் தளத்திலிருந்து கார்டியாவிற்கு பின்வாங்கியது. சேரியாசின் தமைமையின் கீழ் தரைப்படைகள் உட்பட ஒருங்கிணைந்த ஏதெனியன் கடற்படை, மைண்டாரசுக்கு சவால் விடும் வகையில் ஹெலஸ்பாண்டிற்கு புறப்பட்டது.
# சிசிகஸ் சமர்

## எதிர் சக்திகளின் வலிமை

பர்னபாசசு பெரிய பாரசீக தரைப் படைகளுக்கு தலைமை தாங்கினார், இதில் ஒரு முக்கியமான குதிரைப் படையும் அடங்கும். மிண்டரஸ், பெலோபொன்னேசியன் கடற்படைக்கு தலைமை வகித்தார். மிண்டரஸ் பெலொப்பொனேசியா மற்றும் பிற இடங்களில் இருந்து கப்பல்களைத் திரட்டியதாக டியோடோரோஸ் கூறுகிறார் (சிசிலியில் உள்ள சிராகுஸ் வரை இருந்து படைகள் திரட்டபட்டன), குறைந்தது 80 கப்பல்கள் வரை திரட்டினார், ஆனால் செனபோன் (நம்பத்தகுந்த ஆதாரம்) அவர்களிடம் 60 கப்பல்கள் இருப்பதாக கூறுகிறார். எப்படியிருந்தாலும், பெலோபொன்னேசியர்கள் தங்கள் ஏதெனிய எதிரிகளைப் போல கடற்படைப் போரில் திறமையானவர்கள் அல்லர்.  
ஆல்சிபியாடீசு, மூத்த தளபதியாக, ஐக்கிய ஏதெனியன் கடற்படையின் தலைமைப் பொறுப்பில் இருந்தார். தெரமெனெஸ் மற்றும் திராசிபுலஸ் அவரது துணைத் தளபதிகளாக செயல்பட்டனர். ஆல்சிபியாடீசு ஏதெனிய சனநாயகவாதிகளால் ஆதரிக்கப்பட்டு, சமோசில் உள்ள ஏதெனியன் கடற்படைக்கு தேர்ந்தெடுக்கப்பட்டார். ஏதென்சில் '5,000' சிலவர் ஆட்சிக் குழுவினரால் தேரமீன்சு நியமிக்கப்பட்டார். ஏதெனியன் கடற்படைகளின் ஒருங்கிணைப்பு மற்றும் அவற்றின் எண்ணிக்கை அதிகரிப்பு பற்றி பெலோபொன்னேசியர்கள் அறிந்திருக்கவில்லை. ஏதெனியன் கடற்படை 86 கப்பல்களைக் கொண்டது என மதிப்பிடப்பட்டுள்ளது.
# சிசிகஸ் சமர்

## சமர்

ஏதெனியன் படை ஹெலஸ்பாண்டிற்குள் நுழைந்தது. மேலும் அபிடோசில் உள்ள எசுபார்த்தன் தளத்தை இரவில் கடந்து அவர்களின் எண்ணிக்கையை மறைத்துக்கொண்டு, சிசிகசுக்கு வடமேற்கே உள்ள பிரோகோனெசஸ் (இன்றைய மர்மாரா ) தீவில் ஒரு தளத்தை நிறுவிக்கொண்டனர். அடுத்த நாள், அவர்கள் சைசிகஸ் அருகே சேரியாசின் படையை இறக்கினர். ஏதெனியன் கடற்படை பின்னர் குழுக்களாக பிரிக்கப்பட்டது. ஆல்சிபியாட்சின் தலைமையில் 20 கப்பல்கள் சிசிகசை நோக்கி முன்னேறின, அதே சமயம் திராசிபுலஸ் மற்றும் தெரமெனிசின் தலைமையிலான முக்கிய ஏதெனியன் கடற்படை அதன் பின்னால் பதுங்கியிருந்தன. மிண்டாரஸ், மிகச் சிறிய கடற்படையாக தோன்றி ஏதெனியப் படையைத் தாக்கும் வாய்ப்பைக் கண்டு, தனது முழுப் படைகளுடன் அவர்களை நோக்கிப் புறப்பட்டார். ஆல்சிபியாடெசின் படை தப்பி ஓடியது, மிண்டாரசின் கப்பல்கள் அவர்களை துரத்திச் சென்றது. இவ்வாறு இரு படைகளும் துறைமுகத்திலிருந்து நன்றாக வெளியேறிய பிறகு, ஆல்சிபியாட்ஸ் மைண்டாரசின் படையை எதிர்கொண்டார். மேலும் அவரத படை பின்வாங்கிச் செல்வதைத் தடுக்க திராசிபுலஸ் மற்றும் தெரமீன்ஸ் ஆகியோர் தங்கள் படைகளுடன் தோன்றினர். தான் ஒரு பொறியில் சிக்க உள்ளதை பார்த்த மிண்டாரஸ், ஒரு இடைவெளியில் புகுந்து, நகரின் தெற்கே உள்ள ஒரு கடற்கரையை நோக்கி படைகளை செலுத்தினார். அங்கு பர்னபாசஸ் தனது படைகளுடன் இருந்தார். எசுபார்த்தன் கப்பற் படைத் தொகுதி இழப்புகளைச் சந்தித்தது, மேலும் அவர்களுக்குப் பின்னால் ஏதெனியர்களுடன் கரையை அடைந்தனர்.  
ஆல்சிபியாடெசின் துருப்புக்கள், ஏதெனியன் பின்தொடர்கைக்கு தலைமை தாங்கி, தரையிறங்கி, எசுபார்த்தன் கப்பல்களை மீண்டும் கடலுக்குள் இழுக்க முயன்றனர். எவ்வாறாயினும், பர்னபாஸசின் தலைமையில் இருந்த பாரசீக துருப்புக்கள் கரையில் சண்டையிட வந்தன. அவர்கள் அதிக எண்ணிக்கையில் இருந்த ஏதெனியர்களை கடலுக்குள் விரட்டத் தொடங்கினர். இதைப் பார்த்த திராசிபுலஸ் திருப்பத்தை ஏற்படுத்தும் விதமாக தனது படையை தரையிறக்கி, தனது படைகளை சேரியாஸ் தலைமையிலான படைகளுடன் இணைத்து போரில் இணையுமாறு தேரமேனிகளுக்கு உத்தரவிட்டார். ஒரு கட்டத்தில், திராசிபுலஸ் மற்றும் அல்சிபியாட்ஸ் இருவரும் எதிரிகளின் எண்ணிக்கை அதிகமகாக இருந்ததால் படைகளுடன் பின்வாங்கினர். ஆனால் தெரமீன்ஸ் மற்றும் சேரியாசின் தலைமையிலான படைகள் வருகை அலையை மாற்றியது; எசுபார்த்தன்களும் பாரசீகர்களும் தோற்கடிக்கப்பட்டனர், மிண்டாரஸ் கொல்லப்பட்டார். எசுபார்த்தனின் அனைத்து கப்பல்களும் சிரக்கூசான் கூட்டாளிகளின் கப்பல்களைத் தவிர பிற கைப்பற்றப்பட்டன, சிரக்கூசான்கள் பின்வாங்கும்போது தங்கள் கப்பல்களை எரித்தனர். (Xen. Hell. 1.1.18)
# சிசிகஸ் சமர்

## பின்விளைவு

இந்த வியத்தகு வெற்றியைத் தொடர்ந்து, ஏதெனியர்கள் ஹெலஸ்பாண்டின் கடற்பகுதியை முழுவதும் தங்கள் கட்டுப்பாட்டில் கொண்டுவந்தனர். அடுத்த நாள், அவர்கள் சிசிகசுக்குச் சென்றனர், அது சண்டையின்றி சரணடைந்தது. சிகசுக்கு அருகே சிக்கித் தவித்த எசுபார்த்தன் துருப்புக்களிடமிருந்து சென்ற கடிதத்தை இடைமறித்த போது அதில் "கப்பல்களை இழந்துவிட்டோம். மிண்டாரஸ் இறந்துவிட்டார். வீரர்கள் பசியால் வாடுகிறார்கள். என்ன செய்வது என்று எங்களுக்குத் தெரியவில்லை." என்று இருந்தது. தங்கள் கப்பற்படையின் அழிவால் மனச்சோர்வடைந்த எசுபார்த்தன்கள் அமைதி பேச்சுவார்தைக்கு ஏதென்சுக்கு தூதரை அனுப்பினர்; ஏதெனியர்கள் அதை நிராகரித்தனர்.
# தியோமான் தீவு

பகாங் மாநிலத்தின் கிழக்கு கடற்கரையில் இருந்து 32 கி.மீ. தொலைவில் அமைந்துள்ளது. மேலும் இந்தத் தீவு 39 கி.மீ. நீளமும் 12 கி.மீ. அகலமும் கொண்டது. 1970-களில், உலகின் மிக அழகான தீவுகளில் ஒன்றாகத் தியோமான் தீவை டைம் (பத்திரிகை) *(Time (magazine)* தேர்ந்தெடுத்தது.
# தியோமான் தீவு

## பொது

இந்தத் தீவில் ஏழு கிராமங்கள் உள்ளன. கம்போங் தெக்கேக் *(Kampung Tekek)* எனும் கிராமம் மிகப்பெரிய தீவு ஆகும். கம்போங் தெக்கேக் தீவு அதிக மக்கள்தொகை கொண்டது. இருப்பினும், அடர்ந்த காடுகள் நிறைந்த தியோமான் தீவில் மக்கள் தொகை குறைவாகவே உள்ளது. மேலும் இந்தத் தீவு ஏராளமான பவளப் பாறைகளால் சூழப்பட்டுள்ளது.  
பிரபலமான நீரடி நீந்தல் *(Scuba Diving; Snorkelling)* போன்ற கேளிக்கை நடவடிக்கைகளுக்கு சிறந்த இடமாக உள்ளது. தீவைச் சுற்றி சுற்றுலாப் பயணிகளுக்காக பல ஓய்வு விடுதிகள் உள்ளன. இருப்பினும் தியோமான் தீவில் மூன்று மாடிகளுக்கு மேல் கட்டிடங்கள் கட்டப்படுவதற்கு அனுமதிக்கப்படுவது இல்லை.
# தியோமான் தீவு

## பொது

### சட்டப் பிரச்சினை

தியோமான் தீவு சட்டப்படியாக பகாங் மாநிலத்திற்குச் சொந்தமான தீவாகும். ஆனால் 1950-ஆம் ஆண்டில், அந்தத் தீவைக் ஜொகூர் மாநிலம் கைப்பற்றிக் கொண்டது. பல சட்ட வாதங்களுக்குப் பின்னர், 1965-ஆம் ஆண்டில், ஜொகூர் சுல்தான் அந்தத் தீவை பகாங் மாநிலத்திடமே மீண்டும் ஒப்படைத்தார்.  
தற்போது தியோமான் தீவு பகாங் மாநிலத்தின் ஒரு பகுதியாகும். இருப்பினும், புவியியல் ரீதியாகப் பார்த்தால், பகாங் மாநிலத்தைக் காட்டிலும் ஜொகூர் நிலப்பகுதிக்கு மிக அருகில் உள்ளது. அதனால் ஜொகூர் கடற்கரை நகரமான மெர்சிங் நகரில் இருந்து தான் படகுப் பயணத்தின் மூலம் இந்தத் தீவிற்குச் செல்ல முடியும்.
# தியோமான் தீவு

## கிராமங்கள்

தியோமான் தீவில் ஏழு கிராமங்கள் உள்ளன:  
- சாலாங் - *Salang*
- ஆயர் பாத்தாங் - *Air Batang*
- தெக்கேக் - *Tekek*
- பாயா - *Paya*
- கெந்திங் - *Genting*
- முக்குட் - *Mukut*
- ஜுவாரா - *Juara*  
ஒவ்வொரு கிராமத்திற்கும் தனித்தனியாகத் தொலைப்பேசி அழைப்பு எண்கள் வழங்கப்பட்டு உள்ளன.  
தியோமான் தீவில் உள்ள தொலைபேசி எண்கள் 09-413, 09-419, 09-582, 09-583, 09-584 எனும் முன் ஒட்டில் தொடங்குகின்றன.
# தியோமான் தீவு

## வரலாறு

ஆயிரக்கணக்கான ஆண்டுகளாக ஆஸ்திரோனேசிய மீனவர்கள் தியோமான தீவைத் தங்களின் உறைவிடமாகப் பயன்படுத்தி உள்ளார்கள். தங்களின் படகுகளுக்கும் கப்பல்களுக்கும் வழிகாட்டும் புவியல் புள்ளியாகத் தியோமான தீவைப் பயன்படுத்தி இருக்கிறார்கள். அந்தக் கப்பல்களின் எச்சங்கள் இன்றும் இந்தத் தீவின் கடல்பகுதியில் காணப்படுகின்றன.
# தியோமான் தீவு

## இயற்கை

தியோமான் தீவைச் சுற்றியுள்ள கடல் பகுதியும்; அதன் அருகிலுள்ள எட்டு தீவுகளும் கடல் பூங்காக்கள் *(Marine Parks)* என அறிவிக்கப்பட்டு உள்ளது.  
இருப்பினும், அசல் காட்டுப் பகுதியின் பெரும்பகுதி 1984-இல் விவசாயம் மற்றும் சுற்றுலா வளர்ச்சிக்காக பயன்படுத்தப்பட்டு விட்டது. ஏறக்குறைய 8296 எக்டர் *(Hactre)* பரப்பளவு எஞ்சி உள்ளது. பத்திரமாகப் பாதுகாத்து வருகிறார்கள்.
# தியோமான் தீவு

## இயற்கை

### அரிதான உயிரினங்கள்

பிந்துராங் *(Binturong);* நண்டு உண்ணும் நீண்ட வால் மக்கா குரங்கு *(Crab-eating Long-Tailed Macaque);* பெரிய தேவாங்கு *(Slow Loris);* பெரிய கருப்பு அணில் *(Black Giant Squirrel);* பறக்கும் சிவப்பு பெரும் அணில் *(Red giant flying squirrel);* சருகுமான் *(Mouse Deer);* ஆசிய தூரிகை-வால் முள்ளம்பன்றி *(Asiatic brush-tailed porcupine);* ஆசிய மரநாய் *(Palm Civet)* போன்ற பல பாலூட்டிகள் தீவில் உள்ளன.  
இங்கு மொத்தம் 45 வகையான பாலூட்டிகள் மற்றும் 138 வகையான பறவைகள் உள்ளன. கப்பற்பறவை *(Majestic Frigatebird)* எனும் மிக அரிதான பறவை இனமும் உள்ளது.
# காக அலகு கரிச்சான்

**காக அலகு கரிச்சான்** (*Crow-billed drongo*)(*டைகுருசு* *அனெக்டென்சு*) என்பது கரிச்சான் குடும்பத்தில் உள்ள ஒரு பறவை சிற்றினம் ஆகும். இது தென்கிழக்காசியாவின் ஈரமான வெப்பமண்டல காடுகளில் காணப்படுகிறது. இது இந்தியாவின் பிலிப்பீன்சு மற்றும் இந்தோனேசியா வரை பரவியுள்ளது. இது முழுவதும் கருமையாகக் காணப்படும் பறவையாகும். இதனுடைய வால் நன்கு பிளவுபட்ட முட்கரண்டி போலக் காணப்படும். இது தோற்றத்தில் இரட்டைவால் குருவி போன்று காணப்படும். இது ஏப்ரல் மற்றும் சூன் மாதங்களுக்கு இடையில் இனப்பெருக்கம் செய்கிறது. மரக்கிளையின் பிளவில் கோப்பை வடிவில் கூடு கட்டுகின்றன. பெண் பறவை முட்டைகளை அடைகாக்கும். பொதுவாகக் காணப்படும் இந்த கரிச்சான் பன்னாட்டு இயற்கைப் பாதுகாப்புச் சங்கத்தினால் தீவாய்ப்புக் கவலை குறைந்த இனமாகப் பட்டியலிட்டுள்ளது.
# காக அலகு கரிச்சான்

## வகைப்பாட்டியல்

1836ஆம் ஆண்டில் ஆங்கிலேய இயற்கை ஆர்வலர் பிரையன் ஹொக்டன் ஹோட்சன் என்பவரால் காக அலகு கரிச்சான் முதலில் விவரிக்கப்பட்டது. இதற்கு *புச்சாங்கா அனெக்டான்சு* என்ற இருசொல் பெயர் வழங்கப்பட்டது. குறிப்பிட்ட அடைமொழியானது இலத்தீன் வார்த்தையான *அனெக்டென்சின்* எழுத்துப்பிழை ஆகும். அதாவது "இணைத்தல்" என்று பொருள்படும். விலங்கியல் பெயரிடலுக்கான பன்னாட்டு ஆணையத்தின் விதிகளைப் பின்பற்றி, தற்போதைய விலங்கியல் பெயரான *டைகுருசு அனெக்டென்சு என* வழங்கப்பட்டது. தற்போதைய பேரினமான *டைகுருசு* 1816-ல் பிரெஞ்சு பறவையியலாளர் லூயிஸ் பியர் வைலோட்டால் அறிமுகப்படுத்தப்பட்டது.
# காக அலகு கரிச்சான்

## விளக்கம்

இரட்டைவால் குருவி போன்று காணப்படும் இந்தப் பறவை, கருப்பு நிறத்திலும், தடிமனான அலகுடனும் இருக்கும். இது ஒரு முட்கரண்டி வாலினைக் கொண்டது.
# காக அலகு கரிச்சான்

## பரவல்

இது வங்காளதேசம், பூடான், புரூணை, கம்போடியா, சீனா, இந்தியா, இந்தோனேசியா, லாவோஸ், மலேசியா, மியான்மர், நேபாளம், பிலிப்பீன்சு, சிங்கப்பூர், தாய்லாந்து மற்றும் வியட்நாம் ஆகிய நாடுகளில் காணப்படுகிறது. இதன் இயற்வாழிடங்கள் மிதவெப்பமண்டல அல்லது வெப்பமண்டல ஈரமான தாழ் நில காடுகள் மற்றும் மிதவெப்பமண்டல அல்லது வெப்பமண்டல சதுப்புநில காடுகள் ஆகும்.
# காக அலகு கரிச்சான்

## நடத்தை

இந்த சிற்றினம் அடர்ந்த பசுமையான காடுகள் மற்றும் ஈரமான இலையுதிர் காடுகளில் வாழ்கிறது. கூடு கட்டும் காலம் ஏப்ரல் முதல் சூன் வரை. கூடு என்பது பொதுவாகப் புல்லால் செய்யப்பட்ட ஒரு சிறிய கோப்பை வடிவிலிருக்கும். மெல்லிய கிளையின் பிளவில் இதன் கூடுகளைக் காணலாம். பெண் பறவை முட்டைகளை அடைகாக்கும். இருப்பினும், ஆண் மற்றும் பெண் பறவைகள் கூடு கட்டுகின்றன.
# காக அலகு கரிச்சான்

## உணவு

இந்த சிற்றினம் பூச்சிகள் மற்றும் பிற சிறிய விலங்குகளைச் சாப்பிடுகிறது.
# வெண்கல கரிச்சான்

**வெண்கல கரிச்சான்** (*டைகுருசு ஏனியசு*) என்பது கரிச்சான் குழுவைச் சேர்ந்த ஒரு சிறிய இந்தோமலையா பறவை சிற்றினமாகும். இவை இந்தியத் துணைக்கண்டம் மற்றும் தென்கிழக்கு ஆசியாவின் காடுகளில் வசிக்கின்றன. காடு மேடுகளின் நிழலில் பறக்கும் பூச்சிகளை வான்வழியில் பிடித்து உண்ணுகின்றன. இவை இப்பகுதியில் உள்ள மற்ற கரிச்சான்களுடன் மிகவும் ஒத்துக் காணப்படுகின்றன. ஆனால் இவை சற்றே சிறியதாகவும், சரியான அளவில் பிளவுபட்ட வால் இறகினைக் கொண்டிருக்கும்.
# வெண்கல கரிச்சான்

## விளக்கம்

இந்த கரிச்சான் இரட்டைவால் குருவியை விடச் சற்றே சிறியது. இதன் தலை, கழுத்து மற்றும் மார்பகத்தின் மீது வளைந்த தோற்ற உலோக பளபளப்பு காணப்படும். நாசிக்கும் கண்களுக்கும் இடைப்பட்ட பகுதி வெல்வெட் தன்மையுடன், காது உறைகள் மந்தமாகக் காணப்படும். வால் மெல்லியதாகவும், வெளிப்புற வால் இறகுகள் சற்றே வெளிப்புறமாகக் காணப்படும். முதிர்ச்சியடையாத வற்றின் இறகுகள் வெள்ளை நிறத்தில் இருக்கும். இளம் பறவையானது மந்தமாகவும், பழுப்பு நிறமாகவும் காணப்படும்.  
பரிந்துரைக்கப்பட்ட சிற்றினம் இந்தியாவில் காணப்படுகிறது. இவை மலாய் தீபகற்பத்தின் வடக்கு பகுதி வரை பரவியுள்ளது. தென்னிந்தியாவிலிருந்து வரும் மாதிரிகள், பர்மாவின் *மலாயென்சிசு* மாதிரிகள் மார்போமெட்ரிக்சினை மிகவும் ஒத்திருக்கிறது. சீனா குவாங்சியென்சிசின் துணையினங்கள் *ஏனியசுக்கு* ஒத்ததாகக் *கருதப்படுகின்றன* . சிலாங்கூர் தெற்கிலிருந்து சுமத்ரா மற்றும் போர்னியோவில் துணையினம் *மலயன்சிசு* காணப்படுகிறது. தைவான் உள்பகுதியில் உள்ள மலைகள் *பிரவுனியானசின்* தாயகமாகும்.
# வெண்கல கரிச்சான்

## பரவல்

வெண்கல கரிச்சான் இந்தியாவின் மேற்குத் தொடர்ச்சி மலைகள் மற்றும் கிழக்குத் தொடர்ச்சி மலைகள் மற்றும் மேற்கு உத்தராஞ்சலில் இருந்து கிழக்கு நோக்கி இந்தோசீனா மற்றும் ஹீனான், மலாய் தீபகற்பம், சுமத்ரா மற்றும் வடக்கு போர்னியோ வரை கீழ் இமயமலையில் காணப்படுகிறது. இந்த சிற்றினம் பொதுவாக ஈரமான அகன்ற காடுகளில் காணப்படுகிறது.
# வெண்கல கரிச்சான்

## நடத்தை

இவை தனித்தனியாக அல்லது இரண்டு முதல் மூன்று பேர் கொண்ட குழுவாகவோ காணப்படும். வான்வழி பறந்து பூச்சிகளைத் தீவிரமாக வேட்டையாடி உண்ணுகின்றன. இவை சில சமயங்களில் உணவு தேடும் பிற சிற்றினங்களுடன் இணைந்து வேட்டையாடுகின்றன. இவை பிற பறவை சிற்றினங்களின் அழைப்புகளைப் பிரதிபலிப்பதில் மிகச் சிறந்தவை. இது பல கரிச்சான் சிற்றினங்களுடன் பகிர்ந்து கொள்ளப்படும் ஒரு பண்பு ஆகும். இனப்பெருக்க காலம் பிப்ரவரி முதல் சூலை வரை. மூன்று அல்லது நான்கு இளஞ்சிவப்பு முதல் பழுப்பு நிற முட்டைகள் மரத்தின் கிளைப்பிரிவில் கட்டப்படும் கோப்பை வடிவக் கூடுகளில் இடுகின்றன. இதன் கூடுகள் சிலந்தி வலைகளால் மூடப்பட்டிருப்பதால் வெண்மையாகத் தோன்றும். இவை ஆக்குரோசமான அதே நேரம் அச்சமற்ற பறவைகள் ஆகும். சுமார் 24 செ.மீ. நீளமுடைய இப்பறவைகள் இவற்றின் கூடோ குஞ்சுகளோ அச்சுறுத்தப்படும் போது, அச்சுறுத்தும் விலங்கு இவற்றைவிடப் மிகப் பெரியதாக இருப்பினும் தாக்குவதற்குத் தயங்குவதில்லை.
# பேன்டி கரிச்சான்

**பேன்டி கரிச்சான்** (*Fanti drongo*)(*டைகுருசு அட்டாக்டசு*) என்பது டைக்ரூரிடே குடும்பத்தில் உள்ள ஒரு பறவை சிற்றினமாகும். இது சியரா லியோனி முதல் தென்மேற்கு நைஜீரியா வரை துணை-சஹாரா ஆப்பிரிக்காவில் காணப்படுகிறது.  
1899ஆம் ஆண்டில் கானாவின் பேன்டி மாவட்டத்தில் சேகரிக்கப்பட்ட மாதிரியிலிருந்து அமெரிக்கப் பறவையியலாளர் ஹாரி சி. ஓபர்ஹோல்சாரால் பேன்டி கரிச்சான் விவரிக்கப்பட்டது. இவர் இதை *வெல்வெட்-* மேண்டட் கரிச்சான் (*டைகுருசு* *மாடசுடசு*) துணையினமாகக் கருதினார். *டைகுருசு மாடசுடசு அட்டாக்டசு* என்ற முச்சொற் பெயரினை அறிமுகப்படுத்தினார். அட்டாக்டசு என்பது பண்டைக் கிரேக்க சொல்லான ατακτος *அட்டாக்டோசு* என்பதிலிருந்து ("ஒழுங்கற்ற" அல்லது "சட்டமற்ற") வந்தது. 2018-ல் வெளியிடப்பட்ட ஒரு மூலக்கூறு வகைப்பாட்டாய்வின் முடிவுகளின் அடிப்படையில், இது இப்போது ஒரு தனிச் சிற்றினமாகக் கருதப்படுகிறது.
# அல்தாப்ரா கரிச்சான்

**அல்தாப்ரா கரிச்சான்** (*Aldabra drongo*)(*டைகுருசு* அல்டாப்ரானஸ் ) என்பது டைக்ரூரிடே என்ற கரிச்சான் குடும்பத்தில் உள்ள ஒரு பறவை சிற்றினமாகும். இது சீசெலசின் அல்டாப்ரா தீவில் மட்டுமே காணப்படும் அகணிய உயிரி. இங்கு சுமார் 1000 பறவைகள் வரை காணப்படுகிறது.
# அல்தாப்ரா கரிச்சான்

## தோற்றம்

இந்த சிற்றினத்தின் தோற்றம் கரிச்சான்களுக்குப் பொதுவானது. முழுக்க முழுக்க கருப்பு நிற இறகுகள், தடித்த அலகு மற்றும் சிவப்பு கண்களுடன் நீளமான பிளவுபட்ட வாலுடன் காணப்படும். இளவயதுப் பறவைகள் சாம்பல் நிற முதுகுடன், மங்கலான அடிப்பகுதி மற்றும் பழுப்பு நிற கண்ணுடன் காணப்படும்.
# அல்தாப்ரா கரிச்சான்

## வாழிடம்

இதன் இயற்கையான வாழ்விடங்கள் வெப்பமண்டல சதுப்புநில காடுகள் மற்றும் சவுக்கு வனப்பகுதி மற்றும் அடர்ந்த புதர்கள் ஆகும்.
# சும்பா வன ஈப்பிடிப்பான்

**சும்பா வன ஈப்பிடிப்பான்** (Sumba jungle flycatcher)(*சையோரினிசு இசுடெரெசுமன்னி*) என்பது பழைய உலகப் பறக்கும் பறவை குடும்பமான குருவி சிற்றினமாகும். இது சும்பா தீவுகளில் மட்டுமே காணப்படும் அகணிய உயிரி.  
சும்பா வன ஈப்பிடிப்பான் 2021-ல் பன்னாட்டு பறவையியல் மாநாட்டில் *சையோரினிசு ஆசிலேனசினி*லிருந்து பிரித்து தனித்துவமான சிற்றினமாக அறியப்பட்டது.
# திமோர் நீல ஈப்பிடிப்பான்

**திமோர் நீல ஈப்பிடிப்பான்** (*Timor blue flycatcher*)(*சையோரினிசு ஹைசின்தினசு*) என்பது பழைய உலக ஈப்பிடிப்பான் குடும்பத்தில் உள்ள ஒரு பறவை சிற்றினம் ஆகும். இது திமோர் தீவில் காணப்படுகிறது. இதன் இயற்கை வாழ்விடங்கள் மிதவெப்பமண்டல அல்லது வெப்பமண்டல ஈரமான தாழ் நிலக் காடுகள் மற்றும் மிதவெப்பமண்டல அல்லது வெப்பமண்டல ஈரமான மலைக் காடுகள் ஆகும்.
# சுலாவெசி நீல ஈப்பிடிப்பான்

**சுலாவெசி நீல ஈப்பிடிப்பான்** (*Sulawesi blue flycatcher*)(*சையோரினிசு ஓமிசசு*) என்பது பழைய உலக ஈப்பிடிப்பான் குடும்பத்தில் உள்ள ஒரு பறவை சிற்றினம் ஆகும். இது இந்தோனேசியாவைச் சார்ந்த அகணிய உயிரி. சுலாவெசி நீல ஈப்பிடிப்பானின் இயற்கை வாழ்விடங்கள் மிதவெப்பமண்டல அல்லது வெப்பமண்டல ஈரமான தாழ் நில காடுகள் மற்றும் மிதவெப்பமண்டல அல்லது வெப்பமண்டல ஈரமான மலைக் காடுகள் ஆகும்.
# அலையாத்திக் காட்டு நீல ஈபிடிப்பான்

**அலையாத்திக் காட்டு நீல ஈபிடிப்பான்** (*Mangrove blue flycatcher*)(*சைனோரிசு ரூபிகாசுட்ரா*) என்பது பழைய உலக ஈப்பிடிப்பான் குடும்பத்தில் உள்ள ஒரு பறவை சிற்றினமாகும். இதன் தாயகம் புரூணை, இந்தோனேசியா, மலேசியா, பிலிப்பீன்சு, சிங்கப்பூர் மற்றும் தாய்லாந்து. இதன் இயற் வாழிடம் மிதவெப்பமண்டல அல்லது வெப்பமண்டல சதுப்புநில காடுகள் ஆகும்.